作者:杜甫
標題:江畔獨步尋花七絕句
內容:江上被花惱不徹，無處告訴只顛狂。走覓南鄰愛酒伴，經旬出飲獨空床。稠花亂蕊畏江濱，行步欹危實怕春。詩酒尚堪驅使在，未須料理白頭人。江深竹靜兩三家，多事紅花映白花。報答春光知有處，應須美酒送生涯。東望少城花滿煙，百花高樓更可憐。誰能載酒開金盞，喚取佳人舞繡筵。黃師塔前江水東，春光懶困倚微風。桃花一簇開無主，可愛深紅愛淺紅。黃四孃家花滿蹊，千朵萬朵壓枝低。留連戲蝶時時舞，自在嬌鶯恰恰啼。不是愛花即肯死，只恐花盡老相催。繁枝容易紛紛落，嫩葉商量細細開。